钦定古今图书集成/理学汇编/学行典/第045卷 > 汉荀悦申鉴 > 《杂言》
## 钦定古今图书集成/理学汇编/学行典/第045卷 > 汉荀悦申鉴 > 《杂言》

或问性命。曰：“生之谓性也，形神是也。所以立生终生
者之谓命也，吉凶是也。夫生我之制，性命存焉尔。君
子循其性以辅其命，休斯承，否斯守，无务焉，无怨焉。
好宠者乘天命以骄，好恶者违天命以滥。故骄则奉
之不成，滥则守之不终。好以取怠，恶以取甚，务以取
福，恶以成祸，斯惑矣。”

或问天命人事。曰：“有三品焉，上下不移其中，则人事
存焉尔。命相近也，事相远也，则吉凶殊矣。故曰：‘穷理
尽性，以至于命’。孟子称性善，荀卿称性恶，《公孙子》曰：
‘性无善恶’，扬雄曰：‘人之性善恶浑’。刘向曰：‘性情相应，
性不独善，情不独恶’。”曰：“问其理。曰：‘性善则无四凶，性
恶则无三仁。人无善恶，文王之教一也，则无周公、管
蔡性善情恶’”，是桀纣无性，而尧舜无情也。性善恶皆
浑是上智怀惠而下愚挟善也。理也，未究矣。惟向言
为然。